Amalunga Edale Lephalamende Bathi Kumele Labo Baqakathekiswe Ekuhlatshweni Ijekiseni yeCovid 19 Vaccine
Linkuthazo yenziwe ngumgcinisihlalo wekomidi ebona ngezempilakahle edale lephalamende, eyeHealth and Child Care Parliamentary Portfolio Committee, uDr Ruth Labode
HARARE — Amalunga edale lephalamende akhuthaza uhulumende ukuthi lawo awafakwe kuluhlu lwabantu abamele baqale ukuhlatshwa ijekiseni yokuvikela umkhuhlane, eyeCOVID-19 Vaccine. Abamela izigaba laba bathi labo ngama frontline workers njengoba besebenza lozulu sikhathi sonke njalo kuzosiza ekuthini abantu bakholwe ukuba ijekiseni le, kayila ngozi labo bakhululeke ukuyihlatshwa. Linkuthazo yenziwe ngumgcinisihlalo wekomidi ebona ngezempilakahle edale lephalamende, eyeHealth and Child Care Parliamentary Portfolio Committee, uDr Ruth Labode ekhuluma kuhlelo lomsakazo we Zimapapers TV Network - ZTN wokuxazulula phezu kohlelo lokuhlatshwa kwabantu ijekiseni eyeCovid 19 Vaccine. “O MP kumele babanjwe njengama Fronline Workers ngenxa yokuthi bavele bamelele abantu and yibo abazahamba besiyakhuthaza abantu ngeVaccine Program ebuyayo. So kufanele bengakayi ebantwini ukuyakhuthaza abantu, babe ngabantu asebe vaccinated khona abantu bezabona ukuthi iVaccine ayibulali and ayigulisi.” Lokhu kusekelwe ngesinye sezakhamuzi semzini weBudiriro, eHarare, umnumzana Godknows Masuku. “Kuqakatheke kakhulu sibili ukuthi babonakale sibili behlatshwa ngoba kuzanika esingathi yi confidence kuma citizens ukuthi lawo afise ukuthi ngabe lawo, ahalatshwe lawo iVaccine leyi evikela umkhuhlane, ijekiseni leyi, eleVaccine evikela umkhuhlane weCorona.” Umsekeli kaphathintambo wezempilakahle, uDr John Mangwiro, uthi kuhlandla lakuqala baqale ngabantu abayibo abasengozini enkulu kakhulu yokuthelelwa lumkhuhlane kumbe ukuwusabalalisa. “Siqale ngabakuhlangothi lwama Frontline Workers abasengozini enkulu, laba babalisa abezempilakahle, abasebenza emingceleni, abeZIMRA, abeImmigration, abeCustoms, abaku maFuneral Palours, abezomvikela lama Village Health Workers.” Uhulumende weZimbabwe usungule uhlelo lokuhlaba ijekiseni le, eye COVID-19 Sinopharm Vaccine, ngeviki edluleyo. Wavele wakubeka mgceke ukuba kuleli hlandla uzaqala ngalabo athi abaziwa ngokuba sengozini enkulu, ikakhulu abasebenza kwezempilakahle. Lusungulwe ngoLwesine lweviki edluleyo eHarare lapho okuhle kwaqala ngokuhlatshwa umsekeli kamongameli welizwe, onguye njalo umpathintambo wezempilakahle, uMnu. Constantino Chiwenga, umsekeli wakhe uMnu John Mangwiro kanye leziphathamandla zogatsha lwabo. NgoMvulo ijekiseni le iqale ukuhlatshwa emadolobheni ehlukeneyo elizwe agoqela uBulawayo. Uhulumende uphinde wabika njalo ukuthi ihlandla lakuqala lohlelo lolu, likhangelelwe ukuqhutshwa phakathi kwensuku ezilitshumi, luqondiswe kwabakunhlangothi ezibhekane lengozi enkulu yokuthelelwa lumkhuhlane, ama Fronline Workers.